
VENDIM
Nr. 1125, datë 30.12.2020

PËR MIRATIMIN E RREGULLAVE TË PROJEKTIMIT, ZBATIMIT TË PUNIMEVE TË NDËRHYRJEVE RUAJTËSE E MBROJTËSE NË PASURITË KULTURORE MATERIALE, MBIKËQYRJES DHE KOLAUDIMIT TË TYRE

Në mbështetje të nenit 100 të Kushtetutës dhe të pikës 3, të nenit 72, të ligjit nr. 27/2018, “Për trashëgiminë kulturore dhe muzetë”, me propozimin e ministrit të Kulturës, Këshilli i Ministrave

VENDOSI:

I. DISPOZITA TË PËRGJITHSHME 
Ky vendim përcakton dhe shtrin fushën e veprimit në përcaktimin e rregullave për ndërhyrjet ruajtëse e mbrojtëse në pasuritë kulturore materiale, në fushën e:
a) projektimit;
b) zbatimit të punimeve;
c) mbikëqyrjes;
ç) kolaudimit. 
II. PËRKUFIZIME
Në këtë vendim termat e mëposhtëm kanë këto kuptime:
a) “Kolaudator” është subjekti që finalizon kontrollin e punimeve të zbatimit të projektit për ndërhyrjet ruajtëse e mbrojtëse. Kolaudatori mund të jetë institucioni shtetëror i specializuar në fushën e trashëgimisë kulturore ose subjekti i licencuar në kolaudim, sipas legjislacionit në fuqi për trashëgiminë kulturore.
b) “Mbikëqyrës” është subjekti që ndjek dhe kontrollon zbatimin e projektit për ndërhyrjet ruajtëse e mbrojtëse në pasurinë kulturore materiale. Mbikëqyrës mund të jetë institucioni shtetëror i specializuar në fushën e trashëgimisë kulturore ose subjekti i licencuar në mbikëqyrje, sipas legjislacionit në fuqi për trashëgiminë kulturore.
c) “Mbikëqyrja e punimeve” është procesi i kontrollit, i mbarëvajtjes së zbatimit të ndërhyrjeve ruajtëse e mbrojtëse, në përputhje me projektin e miratuar nga KKTKM-ja në çdo objekt që është pasuri kulturore materiale, në zbatim të akteve në fuqi të mënyrave të trajtimit, normave teknike, kritereve dhe modeleve të ndërhyrjeve në fushën e ruajtjes së pasurive kulturore.
ç) “Projektues” është subjekti që harton projektin për ndërhyrjet ruajtëse e mbrojtëse në pasuritë kulturore materiale. Projektues mund të jetë institucioni shtetëror i specializuar në fushën e trashëgimisë kulturore ose subjekti i licencuar në projektim, sipas legjislacionit në fuqi për trashëgiminë kulturore.
d) “Zbatim i punimeve” është procesi nëpërmjet të cilit realizohen punimet ruajtëse e mbrojtëse në pasuri kulturore materiale, sipas projektit të miratuar.
dh) “Zbatues i punimeve” është subjekti që realizon punimet për ndërhyrjet ruajtëse e mbrojtëse në pasuri kulturore materiale, sipas projektit të miratuar. Zbatues i punimeve mund të jetë institucioni shtetëror i specializuar në fushën e trashëgimisë kulturore ose subjekt i licencuar në zbatim, sipas legjislacionit në fuqi për trashëgiminë kulturore. 
e) “Zhvillues” është autoriteti publik apo subjekti privat që financon realizimin e zbatimit të projektit për ndërhyrjet ruajtëse e mbrojtëse mbi pasurinë kulturore materiale.
III. PROJEKTIMI I NDËRHYRJEVE RUAJTËSE E MBROJTËSE NË PASURITË KULTURORE III. PROJEKTIMI MATERIALE
1. Projektet për kryerjen e ndërhyrjeve ruajtëse e mbrojtëse hartohen nga Instituti Kombëtar i Trashëgimisë Kulturore (IKTK), drejtoritë rajonale të trashëgimisë kulturore (DRTK), njësitë e administrimit dhe koordinimit të parqeve arkeologjike (NJAKPA) ose nga subjektet e licencuara, sipas parashikimeve të legjislacionit në fuqi për trashëgiminë kulturore.
2. Hartimi i projekteve për kryerjen e ndërhyrjeve ruajtëse e mbrojtëse në pasuritë kulturore materiale, në varësi të llojit dhe shkallës së ndërhyrjeve, përfshin:
a) studimin e pasurisë kulturore materiale;
b) analizat laboratorike të materialeve ekzistuese të pasurisë kulturore, sipas rastit;
c) paraqitjen grafike të ndërhyrjeve ruajtëse e mbrojtëse;
ç) relacionin teknik; 
d) relacionin e specifikimeve teknike;
dh) preventivat e ndërhyrjeve ruajtëse e mbrojtëse në pasurinë kulturore;
e) grafikun e punimeve. 
3. Studimi i pasurisë kulturore përmban:
a) njohjen dhe analizën e dokumentacionit historik të pasurisë kulturore në aspektin historik, kontekstin ose mjedisin rrethues në të cilën është ndërtuar, destinacionin fillestar dhe ndryshimet përgjatë ekzistencës së tij në kohë; arkitekturën, konstruksionin dhe materialet e përdorura nëpërmjet:
i. dokumentacionit arkivor historik;
ii. dokumentacionit teknik, si: harta, planimetri, fasada të pasurisë nga arkivi teknik i Institutit Kombëtar të Trashëgimisë Kulturore, Arkivi Qendror Teknik, Arkivi Qendror i Forcave të Armatosura, Instituti i Arkeologjisë;
iii. dokumentacionit fotografik ose filmimeve historike nga arkivi teknik i Institutit Kombëtar të Trashëgimisë Kulturore, Arkivi Qendror i Shtetit, Arkivi Qendror Shtetëror i Filmit, Instituti i Antropologjisë Kulturore dhe i Studimit të Arteve;
iv. dokumentacionit bibliografik dhe revistave shkencore.
b) dokumentacionin që vërteton statusin juridik të pasurisë. Në rastin e pasurive kulturore materiale të paluajtshme, përfshin edhe dokumentacionin hartografik të lëshuar nga Agjencia Shtetërore e Kadastrës;
c) njohjen dhe analizën në terren të pasurisë kulturore, me qëllim analizimin e gjendjes ekzistuese së pasurisë kulturore, strukturës, identifikimit të shkaqeve të degradimit nëpërmjet:
i. rilevimeve me metodë direkte dhe indirekte;
ii. analizave të detajuara mbi strukturën, gjendjen statike dhe materialet e përdorura; 
iii. sondazheve apo hetimeve jodestruktive në sipërfaqe të vogla të veshjes, ngjyrosjes, suvatimit dhe në elementet e fshehura me vlerë të pasurisë kulturore për marrjen e kampioneve për analiza laboratorike; 
iv. sondazheve ose gërmimeve arkeologjike për pjesë të humbura të pasurisë kulturore të fshehura në shtresën kulturore që rrethon pasurinë kulturore apo që gjenden nën të, pas marrjes së miratimit të KKTKM-së;
v. fotografimeve të gjendjes ekzistuese.
4. Paraqitja grafike e tërësisë së ndërhyrjeve ruajtëse dhe mbrojtëse që projektuesi propozon të realizohen përmban:
a) vendndodhjen e pasurisë kulturore; 
b) pozicionimin në raport me zonat e mbrojtura të trashëgimisë kulturore;
c) statusin e objektit;
ç) gjendjen e shkallës së degradimit të objektit në planimetri, fasada, detaje; 
d) ndërhyrjet e propozuara, të pasqyruara në mënyrë të detajuar në projektin arkitektonik dhe detaje teknike konstruktive, mënyrat dhe teknikat e zbatimit.
5. Relacioni teknik përmban:
a) përshkrimin në mënyrë të detajuar të të gjitha fazave të ndjekura për hartimin e projektit; 
b) konkluzionet e nxjerra gjatë studimit;
c) radhën e ndërhyrjeve dhe mjetet e nevojshme për realizimin e tyre mbi bazën e vlerësimit shkencor dhe estetik të pasurisë kulturore; 
ç) vlerësimin që restauratori u bën shtesave në kohë të pasurisë kulturore, pjesëve të humbura të tij, elementeve të dëmtuara, materialeve të degraduara gjatë ekzistencës shekullore të monumentit dhe mënyrave të trajtimit e përforcimit të tij.
6. Relacioni i specifikimeve teknike përmban në mënyrë të detajuar normat teknike, kriteret dhe modelet e ndërhyrjeve për çdo ndërhyrje ruajtëse dhe mbrojtëse, të parashikuara në projekt.
7. Preventivat e ndërhyrjeve ruajtëse e mbrojtëse në pasurinë kulturore:
a) hartohen referuar çmimeve të manualit të restaurimit në fuqi;
b) në rast të zërave të rinj të paparashikuar në manualin e restaurimit, preventivat shoqërohen me analizat teknike të çmimeve referuar çmimeve të tregut për materialet e përdorura;
8. Fondi rezervë në preventivat e ndërhyrjeve ruajtëse e mbrojtëse në pasurinë kulturore materiale parashikohet deri në masën 20% të vlerës së preventivit.
9. Subjekti projektues, shtetëror apo privat, është përgjegjës për saktësinë e volumeve të punimeve restauruese, të cilat jepen në preventiv. 
IV. ZBATIMI I PUNIMEVE PËR NDËRHYRJET RUAJTËSE E MBROJTËSE NË PASURITË KULTURORE MATERIALE
1. Financimi i punimeve për ndërhyrjet ruajtëse e mbrojtëse realizohet nga zhvilluesi i punimeve. Financimi bëhet nga:
a) buxheti i shtetit; 
b) çdo subjekt privat, vendës apo i huaj, që ofron kontributin e tij në ruajtjen e mbrojtjen e pasurisë kulturore materiale;
c) pronari ose poseduesi i pasurisë kulturore materiale.
2. Zhvilluesi kontrakton si zbatues të punimeve për ndërhyrjet ruajtëse e mbrojtëse në pasuritë kulturore materiale vetëm subjekte të licencuara në zbatim, në përputhje me legjislacionin në fuqi për trashëgiminë kulturore.
3. Zbatues të punimeve për ndërhyrjet ruajtëse e mbrojtëse në pasuritë kulturore materiale mund të jenë:
a) IKTK-ja, DRTK-të, NJAKPA-të;
b) subjektet e licencuara në zbatim, sipas legjislacionit në fuqi për trashëgiminë kulturore.
4. Kur ndërhyrjet ruajtëse e mbrojtëse në pasuritë kulturore materiale realizohen nga IKTK-ja, DRTK-të, NJAKPA-të:
a) punimet kryhen nga specialistët dhe punëtorët e institucionit;
b) drejtuesi teknik përcaktohet me vendim të titullarit të institucionit sipas tipologjisë së projektit.
5. Kur ndërhyrjet ruajtëse e mbrojtëse në pasuritë kulturore materiale realizohen nga subjekte të licencuara në zbatim sipas legjislacionit në fuqi për trashëgiminë kulturore, kryhen sipas kushteve të mëposhtme:
a) çdo subjekt i licencuar në zbatim për ndërhyrjet ruajtëse e mbrojtëse në pasuritë kulturore materiale ka të drejtë të ushtrojë veprimtari zbatimi vetëm në kategoritë përkatëse, që ka të përcaktuar në licencën e tij;
b) drejtuesit ligjorë dhe teknikë të zbatuesit të punimeve janë përgjegjës përpara institucioneve shtetërore të specializuara dhe zhvilluesit për ndërhyrjet ruajtëse e mbrojtëse në pasurinë kulturore, në zbatim të projektit të miratuar në KKTKM-ja, në përputhje me kushtet teknike të zbatimit, specifikimet teknike, sigurimin teknik dhe mbrojtjen në punë, brenda kushteve të kontratës e dispozitave ligjore në fuqi;
c) Dokumentacioni administrativo-teknik dhe tekniko-financiar që i bashkëlidhet kontratës së nënshkruar midis zhvilluesit dhe zbatuesit të punimeve, në origjinal, përfshin:
i. lejen për ndërhyrjet ruajtëse e mbrojtëse në pasuritë kulturore materiale, miratuar me vendim të KKTKM-së;
ii. projektin e plotë të zbatimit, përfshirë relacionin teknik dhe specifikimet teknike të miratuar në KKTKM;
iii. planin e organizimit të punimeve;
iv. grafikun e punimeve;
v. preventivin final me çmimet e detajuara, i cili duhet të përputhet me zërat dhe volumet e miratuara në KKTKM.
6. Dokumentacioni administrativo-teknik dhe financiar i dorëzohet zyrtarisht zbatuesit të punimeve nga zhvilluesi.
7. Zbatuesi i punimeve administron dokumentacionin e parashikuar në shkronjën “c”, të pikës 5, të këtij kreu, dhe nuk lejon kalimin e tyre te persona të paautorizuar.
8. Zhvilluesi i dorëzon zbatuesit të punimeve me anë të procesverbalit të dorëzimit objektin, pasuri kulturore materiale, në tërësi ose pjesërisht, sipas kushteve të kontratës apo gjendjes faktike. 
9. Zbatuesi i punimeve, përpara fillimit të punimeve, njofton mbikëqyrësin e punimeve, IKTK-në dhe DRTK-në përkatëse dhe, kur është rasti, organet kompetente, sipas legjislacionit për planifikimin dhe zhvillimin e territorit për datën e fillimit të punimeve, afat i cili përcaktohet në kushtet e kontratës së lidhur me zhvilluesin referuar vendimit të KKTKM-së. Ky njoftim shoqërohet me:
a) dokumentacionin e parashikuar në shkronjën “c”, të pikës 5, të këtij kreu;
b) listën e punonjësve të siguruar dhe makinerive në kantier.
10. Zbatuesi i punimeve është përgjegjës për ruajtjen dhe mbrojtjen e pasurisë kulturore nga momenti i marrjes në dorëzim të objektit deri në dorëzimin e punimeve. Gjatë kësaj periudhe, zbatuesi i punimeve mbulon me shpenzimet e veta çdo defekt, ndërhyrje tjetër të diktuar nga zhvillimi i ndërhyrjeve, si dhe përgjigjet për çdo dëmtim që shkaktohet nga paaftësia, neglizhenca, të metat në zbatim, mungesa e masave mbrojtëse e sinjalizuese, e përfaqësuesve dhe punonjësve në:
a) pronën, pasuri kulturore dhe/ose në mjedisin në afërsi, sipas parashikimeve në kontratën e zbatimit të punimeve;
b) rrjetin e infrastrukturës së zonës, në kantier e në afërsi, sipas parashikimeve në kontratën e zbatimit të punimeve;
c) rrethimin e kantierit, që bëhet sipas pozicionimit të objektit dhe vendndodhjes së tij, në përputhje me kushtet urbane, të përcaktuara nga organet përgjegjëse; 
ç) vendosjen e tabelave të identifikimit të punimeve në vende të dukshme në kantier, me të dhënat për pasurinë kulturore, destinacionin, lejen për ndërhyrje në pasuri kulturore materiale, zhvilluesin, projektuesin, mbikëqyrësin dhe zbatuesin e punimeve, vlerën e investimit dhe afatet e punimeve për ndërhyrjet ruajtëse e mbrojtëse.
11. Zbatuesi i punimeve ka përgjegjësinë të sigurojë në kantier:
a) punëmarrës të kualifikuar, të pajisur me leje, dëshmi apo autorizime të veçanta për ushtrim profesioni, si: murator, elektricist, hidraulik, karpentier, specialist çatije sipas tipologjisë, nga organet e autorizuara me ligj, shoqëruar me raportin mjekësor për aftësi në punë; 
b) punonjës të kualifikuar dhe të autorizuar prej tij për instruktimin teknik dhe mbrojtjen në punë;
c) rregullore, urdhra e udhëzime në fuqi për sigurimin teknik dhe mbrojtjen në punë;
ç) librin e sigurimit teknik të punonjësve;
d) mbrojtjen e detyrueshme të skelave, të daljeve të jashtme të objektit, si dhe mbrojtjen e mekanizmave e të pajisjeve nga goditjet e rrymave elektrike;
dh) materiale, pajisje, mjete mbrojtëse, kolektive e individuale, si dhe tabela paralajmëruese;
e) mirëmbajtjen dhe kontrollin periodik të makinerive e të mekanizmave të instaluar në objekt, për punë me rrezik.
12. Zbatuesi i punimeve është i detyruar të zëvendësojë menjëherë përfaqësuesit e vet dhe punonjësit e tjerë të kantierit, kur kjo kërkohet në mënyrë të arsyetuar nga zhvilluesi apo mbikëqyrësi i punimeve.

13. Zbatuesi i punimeve është përgjegjës për kontrollin dhe respektimin e kërkesave të kontratës, si dhe për cilësinë e ndërhyrjeve ruajtëse e mbrojtëse në pasuritë kulturore materiale. Ai kryen të gjitha provat dhe inspektimet e detyrueshme nga specifikimet teknike të projektit të miratuar, si dhe shtesat e kërkuara e të gjykuara të nevojshme nga mbikëqyrësi.
14. Zbatuesi i punimeve kryen punime të veçanta, të parashikuara në kontratë me nënkontraktim, vetëm me miratim paraprak të zhvilluesit. Marrëdhëniet dhe kushtet e nënkontraktimit rregullohen me marrëveshje dypalëshe, e cila, në asnjë rast, nuk duhet të jetë në kundërshtim me detyrimet kontraktore të zbatuesit të punimeve. Zbatuesi i punimeve është përgjegjës ndaj zhvilluesit për punimet e nënkontraktimit dhe dokumentacionin administrativo-teknik dhe financiar. Në çdo rast, nënkontraktuesi i punimeve të veçanta duhet të plotësojë kushtet e një subjekti të licencuar për zbatim të punimeve me licencën përkatëse në objektin e kontratës së nënkontraktimit. Nënkontraktuesi realizon punimet e nënkontraktimit nën mbikëqyrjen dhe përgjegjësinë e drejtuesit teknik të zbatuesit të punimeve, i licencuar në restaurim. 
15. Kur zhvilluesi ose mbikëqyrësi i punimeve konstatojnë që nënkontraktuesi shkel kushtet e kontratës, lajmërojnë me shkrim zbatuesin e punimeve për zgjidhjen e marrëveshjes dhe largimin nga kantieri të nënkontraktuesit.
16. Drejtimi teknik i ndërhyrjeve ruajtëse e mbrojtëse të pasurive kulturore materiale në kantier realizohet drejtpërdrejt nga drejtuesi teknik në restaurim i zbatuesit të punimeve. Drejtuesi teknik i restaurimit ka këto të drejta dhe detyra: 
a) ndjek çdo ditë në kantier punimet për ndërhyrjet ruajtëse e mbrojtëse të pasurisë kulturore materiale dhe është përgjegjës për zbatimin e tyre sipas projektit të miratuar; 
b) instrukton çdo fillim muaji të gjithë punonjësit në përputhje me programin mujor të punës;
c) instrukton punonjësit e rinj, që fillojnë punë për herë të parë, skuadrat e individëve që vijnë rishtazi në kantier, ata që fillojnë një proces të ri pune apo që vendosen në punime të veçanta me shkallë vështirësie;
ç) kërkon nga zbatuesi i punimeve largimin menjëherë nga puna në kantier të çdo punonjësi që nuk zbaton masat e sigurimit teknik e të mbrojtjes në punë, si dhe pezullon punën kur nuk garantohen masat mbrojtëse; 
d) verifikon saktësinë e kryerjes së ndërhyrjeve. Ai është përgjegjës për zbatimin me përpikëri të projektit, sipas vizatimeve, përshkrimeve teknike e ndryshimeve të miratuara prej tyre, në përputhje me specifikimet teknike të kontratës dhe sipas radhës të punimeve të përcaktuara në grafikun e punimeve;
dh) njofton menjëherë mbikëqyrësin e punimeve për pasaktësitë, mospërputhjet, mungesat e të dhënave në vizatimet, përshkrimet e specifikimet teknike, paraqet propozimet e veta dhe pret udhëzimet e tij;
e) merr kampione për materialet me standarde të detyrueshme dhe njihet me rezultatet e testimit të tyre, të cilat ia referon mbikëqyrësit dhe zhvilluesit. Kur rezultatet janë më të ulëta se kërkesat e projektit dhe se standardet, mbikëqyrësi dhe zhvilluesi njoftojnë menjëherë zbatuesin e punimeve për vlerësimin e pasojave dhe korrigjimin e defekteve;
ë) korrigjon brenda afatit të caktuar, me shpenzimet e zbatuesit të punimeve, punimet që rezultojnë me shkelje të kushteve teknike të zbatimit, standardeve e specifikimeve teknike të konstatuara nga mbikëqyrësi.
17. Zbatuesi i punimeve mban procesverbale të shoqëruara me materiale fotografike ose filmike për të gjithë zërat e ndërhyrjeve, veçanërisht për punimet e maskuara. Kopje e këtij dokumentacioni i dorëzohet mbikëqyrësit çdo javë.
18. Zbatuesi i punimeve nuk mund të ndryshojë më nismën e vet projektin ose përshkrimet teknike të tij.
19. Zbatuesi i punimeve i paraqet zhvilluesit kërkesëpropozimet për korrigjime, plotësime apo situata të paparashikuara gjatë zbatimit të ndërhyrjeve ruajtëse e mbrojtëse në pasuritë kulturore materiale. Zhvilluesi i kërkon mbikëqyrësit dhe projektuesit vlerësimin dhe miratimin e këtyre kërkesëpropozimeve, brenda një afati të caktuar nga palët. Në rastet kur kërkesëpropozimet ndikojnë në ndryshimin e projektit fillestar, ato paraqiten për shqyrtim në KKTKM dhe, pas miratimit me vendim, vijohet me realizimin e ndërhyrjeve ruajtëse e mbrojtëse. Vendimi i KKTKM-së për ndryshimet e projektit fillestar është i detyrueshëm për zbatim.
20. Në rastet kur gjatë zbatimit të punimeve ruajtëse e mbrojtëse të pasurisë kulturore materiale paraqiten të nevojshme ndërhyrje të paparashikuara në kontratë, mbikëqyrësi i punimeve, pas miratimit të projektuesit, i paraqet zhvilluesit propozimet për ndërhyrjet e paparashikuara. Pas konfirmimit nga zhvilluesi, këto propozime paraqiten për miratim edhe në KKTKM.
21. Gjatë zbatimit të punimeve ruajtëse e mbrojtëse të pasurisë kulturore materiale, në kantier hartohet e grumbullohet dokumentacioni i nevojshëm, që vërteton kontrollin e vazhduar, saktësinë dhe cilësinë e punimeve. Drejtuesi teknik mban dhe plotëson dokumentacionin e zbatimit të punimeve, i cili konfirmohet edhe nga mbikëqyrësi i punimeve. Ky dokumentacion përfshin:
a) Dokumentacionin administrativo-teknik, si më poshtë vijon:
i. dokumentacioni administrativo-ligjor për zbatuesin e punimeve, si subjekt juridik, ku përfshihen: licenca e drejtuesit teknik, licenca e personit fizik ose juridik, lejet e restaurimit, kontrata e lidhur mes zbatuesit dhe investitorit;
ii. projekti i miratuar nga KKTKM-ja; 
iii. preventivi i fillimit të punimeve/preventivi i ofertës, përditësimet e ndryshimet, të miratuara gjatë zbatimit të punimeve, përshkrimet dhe specifikimet teknike; 
iv. akti i dorëzimit të objektit, pasuri kulturore materiale, nga zhvilluesi te zbatuesi, sipas formatit bashkëlidhur këtij vendimi; 
v. procesverbali i fillimit të ndërhyrjeve ruajtëse e mbrojtëse, sipas formatit bashkëlidhur këtij vendimi, i cili nënshkruhet nga mbikëqyrësi i punimeve, zhvilluesi/ përfaqësuesit e autorizuar prej tij, si dhe nga drejtuesi ligjor e teknik i zbatuesit të punimeve;
vi. libri i kantierit, me detyrat e pasqyruara nga mbikëqyrësi i punimeve dhe/ose specialistët e autorizuar për vëzhgimin e punimeve. Personat e autorizuar të zhvilluesit, zbatuesi i punimeve, mbikëqyrësi i punimeve, monitoruesi, që kanë të drejtë kontrolli, shënojnë në librin e kantierit vërejtje për zbatimin e punimeve, akteve ligjore e nënligjore në fuqi dhe lënë detyra e kontrollojnë zbatimin e tyre. Drejtuesi i kantierit merr masa për ndreqjen e të metave dhe bën shënimet përkatëse në libër. Libri i kantierit përbëhet nga fletë të numëruara e të vulosura nga zbatuesi i punimeve;
vii. ditari i objektit pasqyron veprimtarinë restauruese ditore. Ditari i objektit jep të dhëna për motin, temperaturat, punimet e kryera, burimet njerëzore e teknike të përdorura, kontrollet për sasinë dhe cilësinë e punës së kryer, defektet e korrigjimet e tyre, punimet dhe proceset e ndërmjetme, marrë në dorëzim nga zbatuesi sipas formatit bashkëlidhur këtij vendimi. Ditari i objektit përmban ndryshimet, testimet dhe rezultatet, masat suplementare për ndreqjen e defekteve dhe rastet kur punimet kryhen në kushte të veçanta. Ditari i objektit firmoset çdo ditë nga drejtuesi teknik; 
viii. libri i sigurimit teknik të punonjësve, sipas formatit bashkëlidhur këtij vendimi. Libri i sigurimit teknik të punonjësve hapet menjëherë me fillimin e punimeve dhe mbahet në çdo kantier ose objekt ku kryhen ndërhyrje ruajtëse e mbrojtëse të pasurive kulturore materiale, sipas përcaktimit që bën zbatuesi. Në libër pasqyrohen procesverbalet e instruktimit, emrat e punonjësve të instruktuar, atyre të aksidentuar, mbledhjet për sigurimin dhe mbrojtjen në punë, kontrollet, detyrat dhe masat e marra për zbatimin e tyre. Rregullat për sigurimin teknik të punonjësve mbështeten në legjislacionin e punës dhe rregullat në fuqi. Libri i sigurimit teknik të punonjësve përmban fletë të numëruara e të vulosura nga zbatuesi. Personat e autorizuar të zhvilluesit dhe mbikëqyrësi i punimeve kanë të drejtë kontrolli, shënojnë në librin e instruktimit vërejtje për zbatimin e punimeve dhe masat e marra nga zbatuesi i punimeve;
ix. procesverbalet e punimeve të maskuara pasqyrojnë në mënyrë të hollësishme proceset e kryera të punës, shoqëruar me foto/video;
x. procesverbalet plotësuese, të shoqëruar me foto të punimeve;
xi. certifikatat e cilësisë të materialeve e të produkteve të përdorura, testimet dhe rezultatet e tyre;
xii. kërkesë për shtesë kontrate nga zbatuesi i punimeve dhe mbikëqyrësi drejtuar zhvilluesit, nëse del e nevojshme, shoqëruar me projektpreventivin;
xiii. miratimi i kërkesës për shtesë kontrate nga zhvilluesi;
xiv. preventivi i shtesës së kontratës, i miratuar nga KKTKM-ja;
xv.	 kontrata shtesë midis zbatuesit të punimeve dhe zhvilluesit shoqëruar me projektpreventivin e miratuar;
xvi. njoftimi i përfundimit të punimeve nga zbatuesi i punimeve drejtuar mbikëqyrësit të punimeve;
xvii. njoftimi i përfundimit të punimeve nga mbikëqyrësi, drejtuar zhvilluesit;
xviii. deklarata teknike e punimeve për ndërhyrjet ruajtëse e mbrojtëse nga zbatuesi i punimeve, sipas formatit bashkëngjitur këtij vendimi, e cila i dorëzohet mbikëqyrësit, jo më vonë se 30 ditë nga përfundimi i punimeve;
xix. relacioni përfundimtar i detajuar i hartuar nga mbikëqyrësi i punimeve ku përfshihen dhe skica e foto të punimeve, në format shkresor dhe elektronik;
xx.	 akti i kolaudimit të punimeve të ruajtjes e mbrojtjes së pasurive kulturore materiale, sipas formatit bashkëngjitur këtij vendimi;
xxi. certifikata e përkohshme e marrjes në dorëzim të objektit nga zhvilluesi, sipas formatit bashkëngjitur këtij vendimi;
xxii. procesverbalet për ndreqjet e të metave gjatë periudhës së garancisë së punimeve, sipas formatit bashkëngjitur këtij vendimi;
xxiii. certifikata përfundimtare e marrjes në dorëzim të objektit, sipas formatit bashkëngjitur këtij vendimi.
b) Dokumentacionin tekniko-financiar, si më poshtë vijon:
i. libreza e masave, ku pasqyrohen volumet faktike të punimeve. Libreza e masave mbahet për çdo objekt pasuri kulturore materiale, që ka preventiv dhe është dokumenti bazë për verifikimin e saktësisë së vëllimeve të punimeve, të kontratës dhe situacioneve. Në të pasqyrohen vëllimet metrike të punimeve dhe skica gradualisht me zhvillimin e tyre;
ii. tabela e rakordimeve, shoqëruar me relacionin shpjegues të punimeve që shtohen dhe zbriten;
iii. procesverbali për ndryshimet e volumeve, nëse ka;
iv. kërkesë për përdorimin e fondit rezervë, nëse del e nevojshme, shoqëruar me relacionin argumentues;
v. miratimi i përdorimit të fondit rezervë nga zhvilluesi;
vi. situacionet pjesore progresive të punimeve;
vii. preventiv i rishikuar i punimeve, ku pasqyrohen volumet faktike referuar librezës së masave;
viii. situacioni përfundimtar i punimeve.
21.	 Në rast ndryshimi të drejtuesit teknik të punimeve ruajtëse e mbrojtëse, dokumentacioni teknik i dorëzuar deri në këtë moment i kalohet me procesverbal drejtuesit teknik pasardhës, në prani të zbatuesit të punimeve. Kjo procedurë pasqyrohet në ditarin e objektit.
22.	 Dosja e objektit hartohet në jo më pak se katër kopje origjinale. Pas kolaudimit të punimeve zbatuesi i punimeve i dorëzon, të paktën, një kopje zbatuesit të punimeve, një kopje zhvilluesit, dy kopje mbikëqyrësit të punimeve. Mbikëqyrësi i punimeve dorëzon një nga kopjet e plota të dosjes pranë arkivit të IKTK-së.

23. Certifikata përfundimtare e marrjes në dorëzim të objektit pasuri kulturore materiale lëshohet pas përfundimit të periudhës së garancisë së punimeve, sipas kontratës, por jo më pak se 1 vit nga marrja e përkohshme në dorëzim.
24.	 Dokumentet, që ndodhen në dosjen teknike të objektit, konsiderohen dokumente me rëndësi historike kombëtare dhe u nënshtrohen rregullave të arkivimit, sipas legjislacionit për arkivat. Këto dosje ruhen në arkivin e IKTK-së.
V. MBIKËQYRJA E PUNIMEVE PËR NDËRHYRJET RUAJTËSE E MBROJTËSE NË PASURITË KULTURORE MATERIALE
1. Mbikëqyrja e ndërhyrjeve ruajtëse e mbrojtëse të pasurisë kulturore materiale kryhet nga IKTK-ja, DRTK-të, NJAKPA-të ose subjekte të licencuara për mbikëqyrjen e ndërhyrjeve ruajtëse e mbrojtëse. Mbikëqyrësi nuk duhet të jetë në kushtet e konfliktit të interesit me zbatuesin e punimeve.
2. Kur ndërhyrjet ruajtëse e mbrojtëse janë miratuar edhe sipas legjislacionit për planifikimin e territorit, caktohet edhe mbikëqyrës dhe kolaudator i licencuar në fushat specifike, sipas legjislacionit për kontrollin dhe disiplinimin e punimeve të ndërtimit.
3. Caktimi i mbikëqyrësit bëhet para fillimit të zbatimit të punimeve nga:
a) autoriteti publik, me procedurë konkurrimi në rastet e kryerjes së investimeve me fonde publike në pasurinë kulturore;
b) titullari i IKTK-së, për mbikëqyrësit që janë pjesë e stafit të institucioneve shtetërore të specializuara;
c) subjekti privat, vendës apo i huaj, ose nga pronari apo poseduesi, i cili njofton me shkrim IKTK-në për mbikëqyrësit e kontraktuar.
4. Detyrat e mbikëqyrësit të punimeve janë, si më poshtë:
a) Përpara fillimit të zbatimit të punimeve:
i. verifikon dokumentacionin e licencave, të autorizimeve dhe të lejeve, projektin e miratuar, preventivin e ofertës;
ii. verifikon kontratën ndërmjet zhvilluesit dhe zbatuesit, si dhe të gjitha aktet administrative që lidhen me të;
iii. verifikon dokumentacionin për sigurimin teknik të punonjësve, të nënshkruar nga punonjësit pas instruktimit të tyre në kantier;
iv. merr pjesë dhe nënshkruan procesvarbalin e fillimit të punimeve pas njoftimit nga zbatuesi;
v. verifikon ngritjen e kantierit dhe vendosjen e tabelës nga zbatuesi i punimeve;
vi. merr pjesë dhe nënshkruan aktin e dorëzimit të sheshit nga zhvilluesi së bashku me zbatuesin e punimeve;
vii. merr pjesë dhe nënshkruan procesverbalin e fillimit të punimeve së bashku me zhvilluesin dhe zbatuesin e punimeve;
viii. verifikon çdo proces të ndërhyrjeve që realizohen në pasurinë kulturore materiale dhe është përgjegjës për saktësinë, vërtetësinë e dokumenteve dhe cilësinë e punimeve të restaurimit, realizimin e tyre, në përputhje me legjislacionin në fuqi për trashëgiminë kulturore, lejen për ndërhyrje, projektin, kushtet teknike të projektimit, të zbatimit; 
ix. verifikon zbatimin e ndërhyrjeve sipas grafikut të punimeve;
x. verifikon mbarëvajtjen e procesit të restaurimit, cilësinë e punimeve, materialet dhe teknikën e përdorur, si dhe zbatimin e punimeve në përputhje me projektin e miratuar në KKTKM;
xi. informon në mënyrë periodike zhvilluesin mbi ecurinë e punimeve të restaurimit;
xii. harton relacione shpjeguese që shoqërojnë situacionet pjesore progresive dhe përfundimtare, ku vërtetohet që punimet e paraqitura në situacion janë realizuar konform projektit të miratuar dhe akteve në fuqi të mënyrave të trajtimit, normave teknike, kritereve dhe modeleve të ndërhyrjeve në fushën e ruajtjes së pasurive kulturore materiale;
xiii. njofton inspektoratin përgjegjës për mbrojtjen e trashëgimisë kulturore, në rastin kur zbatuesi i punimeve del jashtë projektit të miratuar nga KKTKM-ja apo kur vazhdon punimet pa miratimet përkatëse pavarësisht nga njoftimet e bëra nga ana e institucioneve shtetërore të specializuara;
xiv. merr miratimin e zhvilluesit në rastet e ndryshimit të projektit, të miratuar nga KKTKM-ja;
xv. përgjigjet, së bashku me zbatuesin e punimeve, për saktësinë dhe vërtetësinë e dokumentacionit të mbajtur në objekt;
xvi. mban dosjen e mbikëqyrjes së punimeve, ku pasqyrohen të gjitha aktet dhe procesverbalet e mbajtura gjatë zbatimit të punimeve.
b) Në fazën e zbatimit të punimeve:
i. jep instruksione dhe urdhra me shkrim për zbatuesin e punimeve, sa herë që e sheh të nevojshme. Zbatuesi i punimeve ka të drejtë t’ia drejtojë me shkrim zhvilluesit vërejtjet e tij (në rast se ka) për instruksionet dhe urdhrat e mbikëqyrësit të punimeve; 
ii. kërkon verifikimet përkatëse, kur mendon se ka defekte në zbatimin e punimeve. Kur nga verifikimet provohen defektet në zbatim, shpenzimet janë në ngarkim të zbatuesit të punimeve;
iii. pezullon përkohësisht punimet, kur gjatë ndërhyrjeve ruajtëse e mbrojtëse konstatohen defekte të rënda, dëmtime apo punime të realizuara ndryshe nga projekti i miratuar në KKTKM; 
iv. pezullon punimet kur konstaton zbatim teknik të gabuar, devijim apo paaftësi teknike në zbatimin e projektit. Kur konstaton raste të ndryshimit të projektit njofton zhvilluesin dhe inspektoratin përgjegjës;
v. propozon largimin nga kantieri të një ose të disa personave nga personeli i zbatuesit të punimeve, nëse konstaton shkelje disiplinore sipas parashikimeve në legjislacionin në fuqi. Për këtë, i drejtohet me shkrim drejtuesit ligjor të zbatuesit të punimeve, duke shpjeguar arsyet;
vi. miraton materialet që përdoren në kantier, në përputhje me specifikimet teknike të projektit. Materialet e ardhura, si dhe pajisjet e siguruara nga zbatuesi i punimeve, por që nuk pranohen nga mbikëqyrësi, zëvendësohen me të tjera, me shpenzimet e zbatuesit të ndërtimit. Ky proces dokumentohet me procesverbal;
vii. kërkon kryerjen e provave fiziko-kimike të materialeve të restaurimit të vendosura në objekt/pasuri kulturore, kur cilësia e materialeve të përdorura nga zbatuesi i punimeve nuk është sipas specifikimeve teknike të miratuara. Shpenzimet janë në ngarkim të zbatuesit të punimeve;
viii. kontrollon punimet e maskuara, të mbuluara dhe të betonuara dhe miraton realizimin e tyre me procesverbalet e hartuara nga zbatuesi i punimeve, duke lejuar vijimin e proceseve të tjera sipas grafikut të punimeve;
ix. kontrollon volumet e pasqyruara në librezën e masave dhe konfirmon saktësinë e tyre;
x. miraton situacionet e punimeve dhe harton relacionin shpjegues;
xi. kontrollon dhe autorizon përdorimin e fondit rezervë të preventivuar me miratim të përfaqësuesit të zhvilluesit, në rast se ndryshimet në volume nuk prekin thelbin e projektit. Në rast se ndryshimet në volume prekin thelbin e projektit, miratimi i ndryshimeve të projektit merret edhe në KKTKM. Në rastin kur gjatë punimeve dalin punime të paparashikuara, zbatuesi i punimeve dhe mbikëqyrësi hartojnë procesverbalin e konstatimit të këtyre punimeve bashkë me preventivin dhe ia paraqesin për miratim zhvilluesit. Ky i fundit, nëse ka vërejtje, njofton zbatuesin e punimeve dhe problemi zgjidhet ndërmjet tyre.
5. Zhvilluesi kërkon zëvendësimin e mbikëqyrësit të punimeve vetëm në rastet e mëposhtme:
a) për ndërprerje të paarsyeshme të punimeve dhe/ose zgjatje të pajustifikuar të tyre;
b) për mangësi kontrolli në kosto e kontabilitet ose lejimin e përdorimit të materialeve me vlera mbi ato të preventivuara apo jocilësore.
6. Në rast të zëvendësimit të mbikëqyrësit, mbahet procesverbali i dorëzimit të dosjes së punimeve, ku shënohen edhe shkaqet e zëvendësimit të tij.
7. Dokumentacioni i mbikëqyrësit të mëparshëm i dorëzohet mbikëqyrësit të ri me procesverbal. Mbikëqyrësi i mëparshëm mban përgjegjësi për punimet e realizuara nën mbikëqyrjen e tij dhe gjithë dokumentacionin e objektit deri në zëvendësimin e tij.
8. Zbatuesi i punimeve njofton me shkrim mbikëqyrësin dhe zhvilluesin për përfundimin e punimeve. Brenda 30 ditëve kalendarike nga njoftimi i përfundimit të punimeve, i paraqet mbikëqyrësit deklaratën e zbatimit të punimeve në lidhje me realizimin e punimeve, në përputhje me projektin e miratuar dhe normave teknike të ndërhyrjeve në fushën e ruajtjes së pasurive kulturore.
9. Mbikëqyrësi harton raportin përfundimtar të punimeve të restaurimit, me përfundimin e punimeve restauruese dhe para firmosjes së situacionit përfundimtar, brenda afatit kohor 30 ditë kalendarike. Raporti përfundimtar përmban:
a) punimet e realizuara, sipas radhës së realizimit të tyre;
b) gjetjet dhe rezultatet shkencore të përfituara gjatë restaurimit.
10. Mbikëqyrësi merr pjesë në kolaudimin e punimeve, i përgjigjet kolaudatorit me të gjithë dokumentacionin e nevojshëm për realizimin e kolaudimit, si dhe firmos aktin e kolaudimit.
11. Pas përfundimit të kolaudimit, mbikëqyrësi i punimeve, mbështetur në kontratën e punimeve dhe dokumentacionin e objektit, përcakton vlerën përfundimtare të punimeve, e cila i njoftohet zbatuesit të punimeve, si dhe i përcillet për likuidim zhvilluesit.
12. Mbikëqyrësi i punimeve, me përfundimin e ndërhyrjeve ruajtëse dhe mbrojtëse, udhëheq rilevimin dhe fotografimin përfundimtar të objektit.
13. Mbikëqyrësi i punimeve, me përfundimin e ndërhyrjeve ruajtëse dhe mbrojtëse, si edhe pas përpilimit të certifikatës së marrjes në dorëzim të objektit, ka për detyrë arkivimin e të gjithë dokumentacionit të objektit në arkivin e IKTK-së. 
VI. KOLAUDIMI I PUNIMEVE PËR NDËRHYRJET RUAJTËSE DHE MBROJTËSE NË PASURITË KULTURORE MATERIALE
1. Të gjitha ndërhyrjet ruajtëse dhe mbrojtëse në pasuritë kulturore materiale i nënshtrohen kolaudimit.
2. Kolaudimi i punimeve kryhet nga IKTK-ja, DRTK-të, NJAKPA-të ose subjekte të pajisura me licencën përkatëse për kolaudim punimesh dhe që nuk ndodhet në kushtet e konfliktit të interesit me mbikëqyrësin dhe zbatuesin e punimeve.
3. Caktimi i kolaudatorit/grupit të kolaudatimit bëhet brenda 5 ditësh pune nga përfundimi i punimeve ose gjatë zbatimit të punimeve kur ato janë komplekse/të vështira nga:
a) autoriteti publik me procedurë konkurrimi, në rastet e kryerjes së investimeve me fonde publike në pasurinë kulturore;
b) nga titullari i IKTK-së, për kolaudatorët që janë pjesë e stafit të institucioneve shtetërore të specializuara;
c) nga subjekti privat vendës/i huaj ose nga pronari/poseduesi, i cili njofton me shkrim IKTK-në për mbikëqyrësit e kontraktuar.
4. Detyrat e kolaudatorit janë, si më poshtë vijon:
a) të vlerësojë nëse ndërhyrjet ruajtëse dhe mbrojtëse në pasuritë kulturore materiale janë realizuar në përputhje me kriteret restauruese dhe projektin e miratuar nga KKTKM-ja;
b) të vlerësojë përputhjen e dokumenteve me të dhënat faktike, formën, sasinë dhe cilësinë;
c) të vlerësojë përputhjen e vlerës së preventivuar me atë në situacionin përfundimtar, si dhe sqarimet përkatëse në rastet e mospërputhjes;
ç) të vendosë detyra për punimet që do të kryhen, duke përcaktuar dhe afatet e përfundimit të tyre, kur gjatë verifikimeve vërehen defekte.
5. Në përfundim të kolaudimit të punimeve të ndërhyrjeve ruajtëse dhe mbrojtëse në pasuritë kulturore hartohet procesverbali i kolaudimit, i cili firmoset nga kolaudatori/grupi i kolaudimit, zbatuesi i punimeve, mbikëqyrësi i punimeve dhe zhvilluesi. Procesverbali përmban:
a) emërtimin e pasurisë kulturore në të cilën është kryer restaurimi dhe vendndodhja e saj;
b) vendimin e miratimit të projektit nga KKTKM-ja, si dhe ndryshimet e bëra në të, kur është rasti;
c) vlerën e restaurimit sipas preventivit; 
ç) vlerën e restaurimit sipas situacionit;
d) kohën e kryerjes së kolaudimit;
dh) paraqitjen e verifikimeve të bëra mbi dokumentet dhe realizimin faktik, si dhe përfundimet e punës restauruese.
6. Pas përfundimit të procesit të kolaudimit të ndërhyrjeve ruajtëse e mbrojtëse në pasuritë kulturore, hartohet certifikata e përkohshme e marrjes në dorëzim të punimeve. Në rastet e investimeve nga autoriteti publik, hartohet urdhri për caktimin e grupit të punës për marrjen në dorëzim të përkohshëm të punimeve. Kjo procedurë kryhet brenda një afati 5-ditor pas kryerjes së kolaudimit.
7. Garancia e punimeve në ndërhyrjet ruajtëse e mbrojtëse mbahet në masën 5% të vlerës së situacionit përfundimtar. Periudha e garancisë së punimeve fillon nga data e marrjes në dorëzim të përkohshëm të punimeve dhe kohëzgjatja përcaktohet në kontratë. Periudha e garancisë së punimeve mund të jetë e njëjtë për të gjithë zërat e punimeve ose e ndryshme kur objekti i kontratës është shumë specifik.
8. Zhvilluesi ose personi i autorizuar prej tij njofton zyrtarisht zbatuesin e punimeve për çdo defekt të ndodhur në vepër gjatë periudhës së garancisë. Zbatuesi është i detyruar të ndreqë defektin brenda periudhës së garancisë dhe sipas kushteve të përcaktuara në kontratë.
9. Në përfundimin e periudhës së garancisë, përfaqësuesi i zhvilluesit, kolaudatori, mbikëqyrësi dhe përfaqësuesi i zbatuesit të punimeve bëjnë kontrollin përfundimtar të veprës. Për defektet që nuk janë ndrequr gjatë periudhës së garancisë, zhvilluesi llogarit ndreqjen e kostos së tyre dhe i zbret nga vlera e garancisë së punimeve.
10. Pas përfundimit të periudhës së garancisë dhe të kontrollit teknik të objektit hartohet certifikata e përfundimtare e marrjes në dorëzim të punimeve. Në rastet e investimeve nga autoriteti publik, hartohet urdhri për caktimin e grupit të punës, në të cilin duhet të jenë dhe përfaqësues nga autoriteti përfitues për marrjen në dorëzim të punimeve ruajtëse e mbrojtëse në pasurinë kulturore. Kjo procedurë kryhet brenda një afati 5-ditor pas kryerjes së kontrollit teknik. 
VII. DISPOZITAT E FUNDIT
1. Ngarkohen Instituti Kombëtar i Trashëgimisë Kulturore, Instituti Kombëtar i Regjistrimit të Trashëgimisë Kulturore, drejtoritë rajonale të trashëgimisë kulturore, çdo subjekt i licencuar, si dhe çdo subjekt që kryen veprimtari për projektim, zbatim, mbikëqyrje dhe kolaudim të punimeve të ndërhyrjeve ruajtëse e mbrojtëse të pasurive kulturore materiale për zbatimin e këtij vendimi.
2. Me hartimin e certifikatës përfundimtare të marrjes në dorëzim të punimeve, një kopje e saj, një kopje e aktit të kolaudimit dhe situacionit përfundimtar dërgohen në IKRTK për procedimin me regjistrimin e vlerës së ndërhyrjeve në regjistrat kombëtarë të trashëgimisë kulturore për pasurinë kulturore përkatëse, për ta inventarizuar ose kontabilizuar atë nga llogaritë e zhvilluesit, në rastin kur ky i fundit është institucion shtetëror.
Ky vendim hyn në fuqi pas botimit në Fletoren Zyrtare. 

1. Merret n dorézim objekti duke i Endur e drejta zbatuesit t2 punimeve té glrohet nga

t& bz me shikrim nga Autoriteti Kontraktor.

punimeve, gupi i mamjes sé pérkohéshme né dorézim e konsideron objektin
3 ” t& pérfunduar dhe ¢ merr ng dorézim.

zZbatuesi i punimeve brenda periudhs sé garancisé s¢ defekteve.

Nese ka dité vonese, logaritet kosto ditore sipas kushteve t2 pércakiuara ng kontraté dhe kjo
shumé prej Iekz, i mbahet kontraktorit né situacionin pérfundimtar.

